A BIZOTTSÁG HATÁROZATA
(2009. július 22.)
a sertések hólyagos betegsége leküzdését célzó, 2008. évi olaszországi biztonsági intézkedésekhez nyújtható közösségi pénzügyi hozzájárulásról
(az értesítés a C(2009) 5608. számú dokumentummal történt)
(Csak az olasz nyelvű szöveg hiteles)
(2009/557/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére,
mivel:
(1)
A sertések hólyagos betegsége a sertések vírusos fertőző betegsége, amely klinikailag nem különböztethető meg a száj- és körömfájás betegségtől, ennélfogva zavart okoz a Közösségen belüli kereskedelemben és a harmadik országokba irányuló kivitelben.
(2)
A sertések hólyagos betegségének megjelenése esetén fennáll annak a veszélye, hogy a kórokozó átterjed az érintett tagállamon belül más sertéstartó gazdaságokra, illetve az élő sertés vagy a sertésből készült termékek kereskedelmén keresztül más tagállamokra és harmadik országokra.
(3)
Az Olaszországban a sertések hólyagos betegsége elleni állat-egészségügyi intézkedésekről szóló, 2005. november 8-i 2005/779/EK bizottsági határozat (2) meghatározza a sertések hólyagos betegségétől mentes, illetve mentesnek nem nyilvánított olaszországi régiókra vonatkozó, a sertések hólyagos betegsége elleni állat-egészségügyi intézkedéseket. Az olasz hatóságok megküldték az említett határozat 11. cikkében előírt információkat.
(4)
A 90/424/EGK határozat meghatározza azokat az eljárásokat, amelyek a konkrét állat-egészségügyi intézkedésekhez - köztük a biztonsági intézkedésekhez - nyújtott közösségi pénzügyi hozzájárulást szabályozzák. A fenti határozat 3. cikke (2) bekezdésének értelmében a tagállamok pénzügyi hozzájárulásban részesülnek, amennyiben intézkedéseket hoznak a sertések hólyagos betegsége felszámolására.
(5)
A 90/424/EGK határozat 3. cikkének (5) bekezdése meghatározza az egyes tagállami költségeknek a közösségi pénzügyi hozzájárulásból fedezhető hányadát.
(6)
A sertések hólyagos betegsége felszámolására irányuló biztonsági intézkedésekhez nyújtott közösségi pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) szabályozza.
(7)
Olaszország teljes mértékben eleget tett a 90/424/EGK határozat 3. cikkének (3) bekezdésében és a 349/2005/EK rendelet 6. cikkében előírt műszaki és adminisztratív kötelezettségeknek.
(8)
2008. december 10-én Olaszország benyújtotta a sertések hólyagos betegsége felszámolását célzó intézkedések során felmerült költségekre vonatkozó becslését.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az Olaszországnak nyújtott közösségi pénzügyi hozzájárulás
A Közösség pénzügyi hozzájárulást nyújthat Olaszországnak azon költségei fedezéséhez, melyek a 90/424/EGK határozat 3. cikke (2) bekezdésében említett, a sertések hólyagos betegsége leküzdése érdekében 2008-ban tett intézkedései során felmerültek.
2. cikk
Címzett
Ennek a határozatnak az Olasz Köztársaság a címzettje.
Kelt Brüsszelben, 2009. július 22-én.